CELEX: 52021PC0163
Language: el
Date: 2021-03-29
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης (ΕΕ) 2020/1352 σχετικά με τη χορήγηση προσωρινής στήριξης στη Δημοκρατία της Μάλτας, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.3.2021
            COM(2021) 163 final
            2021/0086(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ 
            για την τροποποίηση της εκτελεστικής απόφασης (ΕΕ) 2020/1352 σχετικά με τη χορήγηση προσωρινής στήριξης στη Δημοκρατία της Μάλτας, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
                  
            
            
               Ο κανονισμός (ΕΕ) 2020/672 του Συμβουλίου (στο εξής: κανονισμός SURE) καθορίζει το νομικό πλαίσιο για την παροχή χρηματοδοτικής συνδρομής από την Ένωση στα κράτη μέλη που αντιμετωπίζουν σοβαρή οικονομική διαταραχή, οφειλόμενη στην επιδημική έκρηξη της COVID-19, ή που απειλούνται σοβαρά από την εν λόγω διαταραχή. Η στήριξη στο πλαίσιο του SURE χρησιμεύει για τη χρηματοδότηση, πρωτίστως, συστημάτων μειωμένου ωραρίου εργασίας ή παρόμοιων μέτρων που αποσκοπούν στην προστασία των μισθωτών και των αυτοαπασχολουμένων και, ως εκ τούτου, στη μείωση του ποσοστού ανεργίας και της απώλειας εισοδήματος, καθώς και για τη χρηματοδότηση, επικουρικά, ορισμένων μέτρων που αφορούν την υγεία, ιδίως στον χώρο εργασίας.
            
            
               Στις 25 Σεπτεμβρίου 2020, το Συμβούλιο χορήγησε χρηματοδοτική συνδρομή στη Μάλτα με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυτοαπασχολουμένους.
            
            
               Στις 10 Μαρτίου 2021, η Μάλτα υπέβαλε νέο αίτημα για χρηματοδοτική συνδρομή από την Ένωση στο πλαίσιο του κανονισμού SURE.
            
            
               Σύμφωνα με το άρθρο 6 παράγραφος 2 του κανονισμού SURE, η Επιτροπή πραγματοποίησε διαβούλευση με τις αρχές της Μάλτας για να εξακριβώσει την αιφνίδια και σοβαρή αύξηση των πραγματικών και των προβλεπόμενων δαπανών που συνδέονται άμεσα με μέτρα για την αγορά εργασίας της Μάλτας και προκλήθηκαν από την πανδημία της νόσου COVID-19. Ειδικότερα, οι αυξημένες δαπάνες για τις οποίες ζητείται πρόσθετη χρηματοδοτική συνδρομή αφορούν υφιστάμενα μέτρα που αναφέρονται στην εκτελεστική απόφαση (ΕΕ) 2020/1352 του Συμβουλίου:
            
            
               α)συμπλήρωμα μισθού λόγω COVID-19, το οποίο καλύπτει μισθωτούς και αυτοαπασχολουμένους, με στόχο την αντιμετώπιση των διαταραχών που προκάλεσε η πανδημία. Από τον Μάρτιο έως τον Ιούνιο του 2020, οι μισθωτοί πλήρους απασχόλησης σε τομείς που υπέστησαν το ισχυρότερο πλήγμα από την κρίση και απαριθμούνται στο παράρτημα Α ήταν επιλέξιμοι για χορήγηση μισθολογικής στήριξης 800 EUR μηνιαίως (500 EUR μηνιαίως για μισθωτούς μερικής απασχόλησης). Σε τομείς που επλήγησαν λιγότερο και απαριθμούνται στο παράρτημα Β, οι μισθωτοί πλήρους απασχόλησης μπορούσαν να λαμβάνουν 160 EUR μηνιαίως (100 EUR μηνιαίως για μισθωτούς μερικής απασχόλησης). Τον Ιούλιο του 2020, ο κατάλογος των τομέων που περιλαμβάνονται στα δύο παραρτήματα αναθεωρήθηκε. Σε τομείς που προηγουμένως χορηγούταν στήριξη στο πλαίσιο του συστήματος αλλά δεν συμπεριλαμβάνονται στο επικαιροποιημένο παράρτημα Α ή Β δίνεται συνδρομή με τη μορφή συμπληρώματος μισθού ύψους 600 EUR για μισθωτούς πλήρους απασχόλησης. Το σύστημα με αυτούς τους όρους παρατάθηκε έως τα τέλη του 2020. Από τον Ιανουάριο του 2021, το μέγεθος του συμπληρώματος μισθού αντικατοπτρίζει τη μείωση των πωλήσεων κατά τη διάρκεια έξι μηνών μεταξύ Μαρτίου και Οκτωβρίου 2019 έναντι του κύκλου εργασιών που δηλώθηκε για έξι μήνες μεταξύ Μαρτίου και Οκτωβρίου 2020. Όταν δεν υπάρχουν διαθέσιμα στοιχεία ΦΠΑ, το συμπλήρωμα μισθού εκταμιεύεται με βάση τα κριτήρια που ισχύουν το 2020. Το σύστημα προβλέπεται να εφαρμοστεί έως τα τέλη του 2021. Στο δεύτερο εξάμηνο του 2021, η στήριξη θα παραμείνει σε ισχύ σύμφωνα με τις καθορισμένες παραμέτρους για τις δραστηριότητες στέγασης και εστίασης. Για άλλες επιλέξιμες δραστηριότητες θα μειωθεί σε 66 % το τρίτο τρίμηνο και περαιτέρω σε 33 % το τελευταίο τρίμηνο του έτους. Το σύστημα θα παραμείνει διαθέσιμο μόνο για τις επιχειρήσεις που ήταν ήδη επιλέξιμες για στήριξη στο αρχικό σύστημα. Σύμφωνα με τους νέους κανόνες, το σύστημα θα καλύπτει επίσης την αντικατάσταση μισθωτών (δηλαδή την αντικατάσταση όσων τερμάτισαν οικειοθελώς την απασχόλησή τους μετά τον Ιούνιο του 2020) εφόσον δεν ξεπεραστεί ο αρχικός αριθμός μισθωτών κατά τα τέλη Μαΐου 2020. Μόνο το μέρος των δημοσίων δαπανών που αφορά τους μισθωτούς που παρέμειναν σε συνεχή απασχόληση ζητήθηκε από τις αρχές, εξαιρουμένου του μέρους για τους πρόσφατα προσληφθέντες. 
            
            
               Η Μάλτα διαβίβασε στην Επιτροπή τις σχετικές πληροφορίες. 
            
            
               Λαμβάνοντας υπόψη τα διαθέσιμα στοιχεία, η Επιτροπή προτείνει στο Συμβούλιο να εκδώσει εκτελεστική απόφαση για τη χορήγηση χρηματοδοτικής συνδρομής στη Μάλτα, στο πλαίσιο του κανονισμού SURE, προς στήριξη του ανωτέρω μέτρου. 
            
            
            
               •Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση συνάδει πλήρως με τον κανονισμό (ΕΕ) 2020/672 του Συμβουλίου, βάσει του οποίου υποβάλλεται η πρόταση.
            
            
               Η παρούσα πρόταση συμπληρώνει μία άλλη πράξη της ενωσιακής νομοθεσίας για την παροχή στήριξης στα κράτη μέλη σε περίπτωση έκτακτης ανάγκης, δηλ. τον κανονισμό (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΤΑΕΕ) (στο εξής: κανονισμός (ΕΚ) αριθ. 2012/2002). Στις 30 Μαρτίου, εκδόθηκε ο κανονισμός (ΕΕ) 2020/461 του Ευρωπαϊκού Κοινοβουλίου και του Συμβουλίου για την τροποποίηση της εν λόγω πράξης με επέκταση του πεδίου εφαρμογής της, ώστε να καλυφθούν σοβαρές καταστάσεις έκτακτης ανάγκης στον τομέα της δημόσιας υγείας και να καθοριστούν ειδικές ενέργειες που να είναι επιλέξιμες για χρηματοδότηση. 
            
            
               •Συνέπεια με άλλες πολιτικές της Ένωσης
            
            
               Η πρόταση εντάσσεται σε δέσμη μέτρων για την αντιμετώπιση της τρέχουσας πανδημίας της νόσου COVID-19, όπως η «Πρωτοβουλία Επενδύσεων για την Αντιμετώπιση του Κορονοϊού», και συμπληρώνει άλλα μέσα που στηρίζουν την απασχόληση, όπως το Ευρωπαϊκό Κοινωνικό Ταμείο και το Ευρωπαϊκό Ταμείο Στρατηγικών Επενδύσεων (ΕΤΣΕ) / το InvestEU. Αξιοποιώντας τις δανειοληπτικές και δανειοδοτικές πράξεις στη συγκεκριμένη περίπτωση της επιδημικής έκρηξης της COVID-19 για τη στήριξη των κρατών μελών, η παρούσα πρόταση λειτουργεί ως δεύτερη γραμμή άμυνας για να χρηματοδοτηθούν συστήματα μειωμένου ωραρίου εργασίας και παρόμοια μέτρα και να προστατευθούν θέσεις εργασίας και, ως εκ τούτου, μισθωτοί και αυτοαπασχολούμενοι από τον κίνδυνο ανεργίας. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               Η νομική βάση για την παρούσα πράξη είναι ο κανονισμός (ΕΕ) 2020/672 του Συμβουλίου.  
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση αποτελεί συνέχεια σε αίτημα ενός κράτους μέλους και επιδεικνύει ευρωπαϊκή αλληλεγγύη, με την παροχή χρηματοδοτικής συνδρομής από την Ένωση υπό τη μορφή προσωρινών δανείων σε ένα κράτος μέλος που πλήττεται από την επιδημική έκρηξη της COVID-19. Ως δεύτερη γραμμή άμυνας, αυτή η χρηματοδοτική συνδρομή στηρίζει τις αυξημένες δημόσιες δαπάνες της κυβέρνησης του εν λόγω κράτους μέλους, σε προσωρινή βάση, για τα συστήματα μειωμένου ωραρίου εργασίας και για παρόμοια μέτρα, που θα το βοηθήσουν να προστατεύσει θέσεις εργασίας και, ως εκ τούτου, τους μισθωτούς και τους αυτοαπασχολουμένους έναντι του κινδύνου της ανεργίας και της απώλειας εισοδήματος.
            
            
               Η εν λόγω στήριξη θα βοηθήσει τον πληθυσμό που πλήττεται, και συμβάλλει στον μετριασμό του άμεσου κοινωνιακού και οικονομικού αντικτύπου της παρούσας κρίσης λόγω της νόσου COVID-19. 
            
            
               •Αναλογικότητα
            
            
               Η πρόταση τηρεί την αρχή της αναλογικότητας. Δεν υπερβαίνει τα αναγκαία για την επίτευξη των στόχων που επιδιώκονται με τη νομική πράξη. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               Λόγω της επείγουσας ανάγκης να καταρτιστεί η πρόταση ώστε να μπορέσει να εκδοθεί εγκαίρως από το Συμβούλιο, δεν ήταν δυνατόν να διεξαχθεί διαβούλευση με τα ενδιαφερόμενα μέρη.
            
            
               •Εκτίμηση επιπτώσεων
            
            
               Λόγω του επείγοντος χαρακτήρα της πρότασης, δεν διενεργήθηκε εκτίμηση επιπτώσεων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η Επιτροπή θα πρέπει να είναι σε θέση να συνάπτει δάνεια στις χρηματοπιστωτικές αγορές με σκοπό να τα χορηγεί στο κράτος μέλος που ζητεί χρηματοδοτική συνδρομή στο πλαίσιο του μέσου SURE. 
            
            
               Πέραν της παροχής εγγυήσεων από τα κράτη μέλη, στο πλαίσιο ενσωματώνονται και άλλες διασφαλίσεις με στόχο τη χρηματοπιστωτική σταθερότητα του συστήματος:
            
            
               ·αυστηρή και συντηρητική προσέγγιση όσον αφορά τη δημοσιονομική διαχείριση·
            
            
               ·κατάρτιση του χαρτοφυλακίου δανείων που περιορίζει τον κίνδυνο συγκέντρωσης, την ετήσια έκθεση και την υπερβολική έκθεση σε μεμονωμένα κράτη μέλη, εξασφαλίζοντας παράλληλα τη δυνατότητα παροχής επαρκών πόρων στα κράτη μέλη που έχουν τη μεγαλύτερη ανάγκη· και
            
            
               ·δυνατότητες αναχρηματοδότησης του χρέους.
            
            
               2021/0086 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               για την τροποποίηση της εκτελεστικής απόφασης (ΕΕ) 2020/1352 σχετικά με τη χορήγηση προσωρινής στήριξης στη Δημοκρατία της Μάλτας, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19
                  1
               , και ιδίως το άρθρο 6 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 25 Σεπτεμβρίου 2020, το Συμβούλιο χορήγησε χρηματοδοτική συνδρομή στη Μάλτα υπό μορφή δανείου ύψους 243 632 000 EUR κατ’ ανώτατο όριο, με μέγιστη μέση ληκτότητα 15 ετών, κατόπιν αιτήματος της Μάλτας στις 7 Αυγούστου 2020, με σκοπό να συμπληρώσει τις εθνικές της προσπάθειες για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυτοαπασχολουμένους. 
            
            
               (2)Το δάνειο προοριζόταν για τη χρηματοδότηση των συστημάτων μειωμένου ωραρίου εργασίας και παρόμοιων μέτρων, καθώς και μέτρων σχετικών με την υγεία που ενέκρινε η Μάλτα, όπως αναφέρεται στην εκτελεστική απόφαση (ΕΕ) 2020/1352 του Συμβουλίου
                  2
               . 
            
            
               (3)Η επιδημική έκρηξη της COVID-19 εξακολουθεί να ακινητοποιεί σημαντικό μέρος του εργατικού δυναμικού στη Μάλτα. Αυτό οδήγησε σε αιφνίδια και σοβαρή αύξηση των δημόσιων δαπανών της Μάλτας, που εξακολουθεί να υφίσταται, σε σχέση με τα μέτρα που αναφέρονται στο άρθρο 3 στοιχείο α) της εκτελεστικής απόφασης (ΕΕ) 2020/1352. 
            
            
               (4)Η επιδημική έκρηξη της COVID-19 και τα έκτακτα μέτρα που εφάρμοσε η Μάλτα το 2020 και το 2021 για να περιορίσει την επιδημική έκρηξη και τον κοινωνικοοικονομικό της αντίκτυπο, καθώς και τις επιπτώσεις της στην υγεία, είχαν και εξακολουθούν να έχουν δραματικές επιπτώσεις στα δημόσια οικονομικά. Σύμφωνα με τις φθινοπωρινές προβλέψεις της Επιτροπής του 2020, η Μάλτα αναμενόταν να έχει έλλειμμα γενικής κυβέρνησης και χρέος 9,4 % και 55,2 % του ακαθάριστου εγχώριου προϊόντος (ΑΕΠ), αντίστοιχα, έως τα τέλη του 2020. Το 2021, το έλλειμμα γενικής κυβέρνησης της Μάλτας προβλέπεται να περιοριστεί στο 6,3 %, ενώ το χρέος προβλέπεται να αυξηθεί στο 60,0 % του ΑΕΠ. Σύμφωνα με τις χειμερινές ενδιάμεσες προβλέψεις της Επιτροπής του 2021, το ΑΕΠ της Μάλτας προβλέπεται να αυξηθεί κατά 4,5 % το 2021.
            
            
               (5)Στις 10 Μαρτίου 2021, η Μάλτα ζήτησε περαιτέρω χρηματοδοτική συνδρομή από την Ένωση ύψους 177 185 000 EUR, με σκοπό να συνεχίσει να συμπληρώνει τις εθνικές προσπάθειες που κατέβαλλε το 2020 και το 2021 για την αντιμετώπιση του αντικτύπου της επιδημικής έκρηξης της COVID-19 και να ανταποκριθεί στις κοινωνικοοικονομικές συνέπειες της επιδημικής έκρηξης για τους εργαζομένους και τους αυτοαπασχολουμένους. Ειδικότερα, αφορά τα μέτρα που αναφέρονται στην αιτιολογική σκέψη 6. 
            
            
               (6)Με τον «νόμο της Μάλτας περί επιχειρήσεων (Κεφ. 463 της Νομοθεσίας της Μάλτας)» («Malta Enterprise Act (Cap. 463 of the Laws of Malta)»/«L-Att dwar il-Korporazzjoni għall-Intrapriża ta’ Malta (Kap. 463 tal-Liġijiet ta’ Malta)») και την «κυβερνητική ανακοίνωση αριθ. 389, της 13ης Απριλίου 2020» («Government Notice No. 389 of 13 April 2020»/«Notifikazzjoni tal-Gvern Nru. 389 tat-13 ta’ April 2020»), η οποία αναφέρεται στο άρθρο 3 στοιχείο α) της εκτελεστικής απόφασης (ΕΕ) 2020/1352, θεσπίστηκε συμπλήρωμα μισθού λόγω COVID-19, το οποίο καλύπτει μισθωτούς και αυτοαπασχολουμένους, με στόχο την αντιμετώπιση των διαταραχών που προκάλεσε η πανδημία. Από τον Μάρτιο έως τον Ιούνιο του 2020, οι μισθωτοί σε τομείς που υπέστησαν το ισχυρότερο πλήγμα από την κρίση και απαριθμούνται στο παράρτημα Α, το οποίο αναφέρεται στην κυβερνητική ανακοίνωση, ήταν επιλέξιμοι για χορήγηση μισθολογικής στήριξης 800 EUR μηνιαίως για πλήρη απασχόληση. Σε τομείς που επλήγησαν λιγότερο και απαριθμούνται στο παράρτημα Β, το οποίο αναφέρεται στην κυβερνητική ανακοίνωση, οι μισθωτοί πλήρους απασχόλησης μπορούσαν να λαμβάνουν 160 EUR μηνιαίως. Διατίθετο επίσης στήριξη χαμηλότερου ποσού σε μισθωτούς μερικής απασχόλησης. Τον Ιούλιο του 2020, ο κατάλογος των τομέων που περιλαμβάνονται στα δύο παραρτήματα αναθεωρήθηκε. Σε τομείς που προηγουμένως χορηγούταν στήριξη στο πλαίσιο του συστήματος αλλά δεν συμπεριλαμβάνονται στο επικαιροποιημένο παράρτημα Α ή Β δίνεται συνδρομή με τη μορφή συμπληρώματος μισθού ύψους 600 EUR για μισθωτούς πλήρους απασχόλησης. Το σύστημα με αυτούς τους όρους παρατάθηκε έως τα τέλη του 2020. Από τον Ιανουάριο του 2021, το μέγεθος του συμπληρώματος μισθού αντικατοπτρίζει τη μείωση των πωλήσεων κατά τη διάρκεια έξι μηνών μεταξύ Μαρτίου και Οκτωβρίου 2019 έναντι του κύκλου εργασιών που δηλώθηκε για έξι μήνες μεταξύ Μαρτίου και Οκτωβρίου 2020. Όταν δεν υπάρχουν διαθέσιμα στοιχεία ΦΠΑ, το συμπλήρωμα μισθού εκταμιεύεται με βάση τα κριτήρια που ισχύουν το 2020. Το σύστημα προβλέπεται να εφαρμοστεί έως τα τέλη του 2021. Στο δεύτερο εξάμηνο του 2021, η στήριξη θα παραμείνει σε ισχύ σύμφωνα με τις καθορισμένες παραμέτρους για τις δραστηριότητες στέγασης και εστίασης. Για άλλες επιλέξιμες δραστηριότητες θα μειωθεί σε 66 % το τρίτο τρίμηνο και περαιτέρω σε 33 % το τελευταίο τρίμηνο του έτους. Το σύστημα θα παραμείνει διαθέσιμο μόνο για όσους ήταν ήδη επιλέξιμοι για στήριξη στο αρχικό σύστημα. Επί του παρόντος, εφαρμόζεται στην πράξη από τον «νόμο της Μάλτας περί επιχειρήσεων» και θα καθοριστεί αναλυτικότερα σε προσεχή κυβερνητική ανακοίνωση. Σύμφωνα με τους νέους κανόνες, το σύστημα θα καλύπτει επίσης την αντικατάσταση μισθωτών (δηλαδή την αντικατάσταση όσων τερμάτισαν οικειοθελώς την απασχόλησή τους μετά τον Ιούνιο του 2020) εφόσον δεν ξεπεραστεί ο αρχικός αριθμός μισθωτών κατά τα τέλη Μαΐου 2020. Μόνο το μέρος των δημοσίων δαπανών που αφορά τους μισθωτούς που παρέμειναν σε συνεχή απασχόληση ζητήθηκε από τις αρχές, εξαιρουμένου του μέρους για τους πρόσφατα προσληφθέντες. 
            
            
               (7)Η Μάλτα πληροί τις προϋποθέσεις που προβλέπονται στο άρθρο 3 του κανονισμού (ΕΕ) 2020/672 προκειμένου να ζητήσει χρηματοδοτική συνδρομή. Η Μάλτα υπέβαλε στην Επιτροπή κατάλληλα αποδεικτικά στοιχεία, σύμφωνα με τα οποία οι πραγματικές και οι προβλεπόμενες δημόσιες δαπάνες αυξήθηκαν κατά 427 961 805 EUR από την 1η Φεβρουαρίου 2020, λόγω των εθνικών μέτρων που λήφθηκαν για την αντιμετώπιση των κοινωνικοοικονομικών επιπτώσεων της επιδημικής έκρηξης της COVID-19. Πρόκειται για αιφνίδια και σοβαρή αύξηση διότι αφορά άμεσα την επέκταση υφιστάμενου εθνικού μέτρου εργασίας παρόμοιου με το μειωμένο ωράριο εργασίας που καλύπτει σημαντικό ποσοστό των επιχειρήσεων και του εργατικού δυναμικού στη Μάλτα. Η Μάλτα χρηματοδότησε 7 144 805 EUR του ποσού των αυξημένων δημόσιων δαπανών μέσω ίδιας χρηματοδότησης.
            
            
               (8)Η Επιτροπή ζήτησε τη γνώμη της Μάλτας και εξακρίβωσε την αιφνίδια και σοβαρή αύξηση των πραγματικών και των προβλεπόμενων δημόσιων δαπανών που συνδέονται άμεσα με μέτρο παρόμοιο με το μειωμένο ωράριο εργασίας που αναφέρεται στο αίτημα της 10ης Μαρτίου 2021, σύμφωνα με το άρθρο 6 του κανονισμού (ΕΕ) 2020/672.
            
            
               (9)Ως εκ τούτου, θα πρέπει να παρασχεθεί χρηματοδοτική συνδρομή, ώστε να βοηθηθεί η Μάλτα να αντιμετωπίσει τις κοινωνικοοικονομικές επιπτώσεις της σοβαρής διαταραχής της οικονομικής δραστηριότητας που προκάλεσε η επιδημική έκρηξη της COVID-19. Η Επιτροπή θα πρέπει να λάβει τις αποφάσεις σχετικά με τη ληκτότητα, το ύψος και την αποδέσμευση των δόσεων και τμηματικών εκταμιεύσεων σε στενή συνεργασία με τις εθνικές αρχές.
            
            
               (10)Η Μάλτα και η Επιτροπή θα πρέπει να λάβουν υπόψη την παρούσα απόφαση στη δανειακή συμφωνία που αναφέρεται στο άρθρο 8 παράγραφος 2 του κανονισμού (ΕΕ) 2020/672. 
            
            
               (11)Η παρούσα απόφαση δεν προδικάζει την έκβαση τυχόν διαδικασιών οι οποίες αφορούν τις στρεβλώσεις της λειτουργίας της εσωτερικής αγοράς και ενδέχεται να κινηθούν, ιδίως δυνάμει των άρθρων 107 και 108 της Συνθήκης. Δεν απαλλάσσει τα κράτη μέλη από την υποχρέωση να κοινοποιούν στην Επιτροπή, βάσει του άρθρου 108 της Συνθήκης, τις τυχόν χορηγούμενες κρατικές ενισχύσεις.
            
            
               (12)Η Μάλτα θα πρέπει να ενημερώνει τακτικά την Επιτροπή σχετικά με την εκτέλεση των προβλεπόμενων δημόσιων δαπανών, προκειμένου να είναι σε θέση η Επιτροπή να αξιολογεί τον βαθμό στον οποίο η Μάλτα έχει εκτελέσει τις εν λόγω δαπάνες.
            
            
               (13)Η απόφαση παροχής χρηματοδοτικής συνδρομής λήφθηκε λαμβανομένων υπόψη των υφιστάμενων και αναμενόμενων αναγκών της Μάλτας, καθώς και των αιτημάτων για χρηματοδοτική συνδρομή δυνάμει του κανονισμού (ΕΕ) 2020/672 που έχουν ήδη υποβληθεί ή προβλέπεται να υποβληθούν από άλλα κράτη μέλη, και παράλληλα με εφαρμογή των αρχών της ίσης μεταχείρισης, της αλληλεγγύης, της αναλογικότητας και της διαφάνειας, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               Η εκτελεστική απόφαση (ΕΕ) 2020/1352 τροποποιείται ως εξής: 
            
            
            
               (1)Το άρθρο 2 τροποποιείται ως εξής:
            
            
               (α)η παράγραφος 1 αντικαθίσταται από το ακόλουθο κείμενο: 
            
            
               «1. Η Ένωση θέτει στη διάθεση της Μάλτας δάνειο ανώτατου ύψους 420 817 000 EUR. Το δάνειο έχει μέγιστη μέση ληκτότητα 15 ετών.»·
            
            
               (β)η παράγραφος 4 αντικαθίσταται από το ακόλουθο κείμενο: 
            
            
               «4. Η πρώτη δόση αποδεσμεύεται υπό την προϋπόθεση της έναρξης ισχύος της δανειακής συμφωνίας που προβλέπεται στο άρθρο 8 παράγραφος 2 του κανονισμού (ΕΕ) 2020/672. Οι τυχόν περαιτέρω δόσεις αποδεσμεύονται σύμφωνα με τους όρους της οικείας δανειακής συμφωνίας ή, κατά περίπτωση, υπόκεινται στην έναρξη ισχύος προσθήκης στην τελευταία ή τροποποιημένης δανειακής συμφωνίας που συνάπτεται μεταξύ Μάλτας και Επιτροπής.»·
            
            
            
               (2)Το άρθρο 3 αντικαθίσταται από το ακόλουθο κείμενο: 
            
            
               «Άρθρο 3
            
            
               Η Μάλτα μπορεί να χρηματοδοτήσει τα ακόλουθα μέτρα:
            
            
               (α)το συμπλήρωμα μισθού λόγω COVID-19, όπως προβλέπεται στον «νόμο της Μάλτας περί επιχειρήσεων (Κεφ. 463 της Νομοθεσίας της Μάλτας)» («Malta Enterprise Act (Cap. 463 of the Laws of Malta)»/«L-Att dwar il-Korporazzjoni għall-Intrapriża ta’ Malta (Kap. 463 tal-Liġijiet ta’ Malta») και στην «κυβερνητική ανακοίνωση αριθ. 389, της 13ης Απριλίου 2020» («Government Notice No. 389 of 13 April 2020»/«Notifikazzjoni tal-Gvern Nru. 389 tat-13 ta’ April 2020»), όπως επεκτάθηκε και τροποποιήθηκε το 2020 και το 2021,
            
            
               (β)το επίδομα αναπηρίας λόγω COVID-19, όπως προβλέπεται στην «κυβερνητική ανακοίνωση αριθ. 331 της 25ης Μαρτίου 2020» («Government Notice No. 331 of 25 March 2020»/«Notifikazzjoni tal-Gvern Nru. 331 tal-25 ta’ Marzu 2020»),
            
            
               (γ)το γονικό επίδομα λόγω COVID-19, όπως προβλέπεται στην «κυβερνητική ανακοίνωση αριθ. 330 της 25ης Μαρτίου 2020» («Government Notice No. 330 of 25 March 2020»/«Notifikazzjoni tal-Gvern Nru. 330 tal-25 ta’ Marzu 2020»),
            
            
               (δ)την ιατροφαρμακευτική παροχή λόγω COVID-19, όπως προβλέπεται στην «κυβερνητική ανακοίνωση αριθ. 353 της 30ής Μαρτίου 2020» («Government Notice No. 353 of 30 March 2020»/«Notifikazzjoni tal-Gvern Nru. 353 tat-30 ta’ Marzu 2020»)»· 
            
            
            
               (3)Το άρθρο 4 αντικαθίσταται από το ακόλουθο κείμενο: 
            
            
               «Άρθρο 4
            
            
               1.Η Μάλτα ενημερώνει την Επιτροπή έως τις 30 Μαρτίου 2021, και εν συνεχεία κάθε έξι μήνες, σχετικά με την εκτέλεση των προβλεπόμενων δημόσιων δαπανών, έως ότου εκτελεστούν πλήρως οι εν λόγω προβλεπόμενες δημόσιες δαπάνες. 
            
         
         
            
               2.Όταν τα μέτρα που αναφέρονται στο άρθρο 3 βασίζονται σε προβλεπόμενες δημόσιες δαπάνες και υπόκεινται στην εκτελεστική απόφαση για την τροποποίηση της εκτελεστικής απόφασης (ΕΕ) 2020/1352, η Μάλτα ενημερώνει την Επιτροπή εντός 6 μηνών από την ημερομηνία έκδοσης της οικείας απόφασης, και εν συνεχεία κάθε 6 μήνες, σχετικά με την εκτέλεση των προβλεπόμενων δημόσιων δαπανών έως ότου οι εν λόγω προβλεπόμενες δημόσιες δαπάνες εκτελεστούν πλήρως.».
            
            
            
               Άρθρο 2
            
            
               Η παρούσα απόφαση απευθύνεται στη Δημοκρατία της Μάλτας.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 159 της 20.5.2020, σ. 1.
               
               
                  
                     (2)
                  
                        Εκτελεστική απόφαση (ΕΕ) 2020/1352 του Συμβουλίου, της 25ης Σεπτεμβρίου 2020, σχετικά με τη χορήγηση προσωρινής στήριξης στη Δημοκρατία της Μάλτας, στο πλαίσιο του κανονισμού (ΕΕ) 2020/672, για τον μετριασμό των κινδύνων ανεργίας στην κατάσταση έκτακτης ανάγκης λόγω της επιδημικής έκρηξης της COVID-19, ΕΕ L 314 της 29.9.2020, σ. 42.